Twee vas ná gru-plaasaanval wat bejaarde eisFoto: Pexels Twee verdagtes is in hegtenis geneem in verband met die gru-plaasaaval op Victor (75) en Gwen (74) Cooks in Potchefstroom verlede maand. Kapt. Mvula Chaka, woordvoerder van die polisie, het bevestig die twee verdagtes is verlede week vasgetrek nadat die polisie een van die selfone wat tydens die aanval gesteel is kon opspoor. Abongile Hala (32) en Maclrelish Matlou (26) het reeds in die Potchefstroom-landdroshof verskyn op aanklagte van moord en huisroof. Hulle bly in aanhouding en moet weer op 16 Oktober in die hof verskyn. Maroela Media het vroeër berig Victor is op 3 September in die Trimed Frailcare-mediese sentrum in Drie Riviere dood. Die egpaar is op 17 Augustus kaal uitgetrek, aangerand en met kookwater en warm olie gebrand tydens die aanval op hul kleinhoewe net buite Potchefstroom. Twee selfone, ŉ rewolwer, ŉ diamant- en pêrelring en ongeveer R300 kontant is tydens die voorval gesteel. Cyril Cooks, die egpaar se seun, het vroeër aan Maroela Media gesê sy pa het die oggend omstreeks 07:30 uit die huis gegaan om na die tarentale om te sien. “Hy was skaars 15 m van die hek af, toe een van die mans hom oorval. Ons vermoed in dié stadium hy was bewusteloos gewees. ŉ Ander man het by die huis ingehardloop en my ma in die kombuis oorval. Een van die mans het toe my pa by die huis ingesleep en hulle begin martel.” Volgens Cooks het die aanvallers sy ouers ure lank gemartel en aangedring op kontant. Hy het gesê daar was egter geen kontant in die huis buiten ŉ paar honderd rand in sy pa se beursie nie. “Hulle het water gekook, olie op die stoof warm gemaak en my pa daarmee gebrand. Hulle het onder meer die olie op sy gesig en rug uitgegiet, en dit het diep blase gebrand. Hulle het verder ook plastiek gesmelt en dit oor my ma se borste en maag gedrup sodat dit haar kon stukkend brand.”